## Rješenje kojim se Dragi Žabiću oduzima odobrenje za rad investicijskog savjetnika

### NN 20/2010 (12.2.2010.), Rješenje kojim se Dragi Žabiću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

511

Na temelju odredbi članka 15. stavak 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08, 74/09), Uprava Hrvatske agencije za nadzor financijskih usluga, po službenoj dužnosti u predmetu oduzimanja odobrenja za rad investicijskom savjetniku Dragi Žabiću iz Zagreba, D. Ivančana 2, na sjednici održanoj 4. veljače 2010. godine donijela je

RJEŠENJE

1. Dragi Žabiću iz Zagreba, D. Ivančana 2, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 160.

3. Ovo rješenje objavit će se u »Narodnim novinama«.

Obrazloženje

I. Hrvatska agencija za nadzor financijskih usluga (dalje: Agencija) pokrenula je po službenoj dužnosti, 30. siječnja 2010. godine, sukladno odredbi članka 40. stavak 1. Zakona o općem upravnom postupku (»Narodne novine« br. 47/09) i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja za rad investicijskom savjetniku Dragi Žabiću iz Zagreba, D. Ivančana 2.

II. Rješenjem Agencije, klasa: UP/I-451-04/08-09/59, dana 23. prosinca 2008. godine, Dragi Žabiću, zaposleniku kreditne institucije Partner banka d.d., Zagreb, Vončinina 2 (dalje: Društvo), izdana je na neodređeno vrijeme dozvola za obavljanje poslova investicijskog savjetnika.

III. U provedenom postupku uvidom u predmet izdavanja prethodne suglasnosti Društvu o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga sukladno Zakonu o tržištu kapitala, klasa: UP/I-451-04/09-03/24, utvrđeno je da je Društvo podneskom od 18. prosinca 2009. godine, obavijestilo Agenciju da ne pruža investicijsku uslugu upravljanja portfeljem i investicijskog savjetovanja iz članka 5. stavak 1. točki 4. i 5. Zakona, te da su sukladno navedenoj odluci Društva svi ugovori o upravljanju portfeljem otkazani, a računi klijenata korisnika navedene usluge u Središnjem klirinškom depozitarnom društvu d.d., Zagreb, zatvoreni.

IV. Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Drago Žabić je u predmetu Agencije klasa: 451-04/10-17/16, podneskom od 3. veljače 2010. godine, obavijestio Agenciju da ne obavlja niti namjerava obavljati poslove investicijskog savjetnika u Društvu.

Slijedom izloženog, a s obzirom na to da Drago Žabić više ne ispunjava uvjete na temelju kojih je izdano odobrenje za rad, valjalo je sukladno odredbi članka 27. stavak 1. točka 4. Zakona, riješiti kao u izreci ovog rješenja, dakle oduzeti mu odobrenje za rad investicijskog savjetnika i provesti upis oduzimanja odobrenja u Registru investicijskih savjetnika koji vodi Agencija, s danom upisa 4. veljače 2010. godine, pod rednim brojem 160.

V. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/4

Urbroj: 326-111-10-2

Zagreb, 4. veljače 2010.

Zamjenik
predsjednika Uprave
Ivo Šulenta, v. r.

Rješenje, NN 20/2010-511